**Nota informativă**

**la proiectul Hotărîrii Guvernului pentru aprobarea Regulamentului**

**sanitar privind normativele de emitere a zgomotului și vibrației la desfășurarea activităților de comerț interior**

**Condiţiile ce au impus elaborarea proiectului**

Regulamentul sanitar privind normativele de emitere a zgomotului și vibrației la desfășurarea activităților de comerț interior este elaborat în temeiul art.216 din Legea cu privire la comerț interior nr.231 din 23.09.2010 ( publicat: 22.10.2010 în Monitorul Oficial nr.206-209, art.681) cu modificările și completările ulterioare, Legii privind supravegherea de stat a sănătății publice nr.10-XVI din 03.02.2009 (publicat: 03.04.2009 în Monitorul Oficial nr.67, art.183) cu modificările și completările ulterioare, Planului de acțiuni pentru anii 2017-2018 privind implementarea Strategiei de dezvoltare a comerțului interior în Republica Moldova pentru anii 2014-2020 conform anexei nr.3, aprobat prin Hotărîrea Guvernului nr.445 din 16.06.2017 pentru modificarea și completarea Hotărîrii Guvernului nr.948 din 25.11.2013 (publicat: 23.06.2017 în Monitorul Oficial nr.201-213, art.533).

Regulamentul sanitar privind normativele de emitere a zgomotului și vibrației la desfășurarea activităților de comerț interior (în continuare Regulament) stabileşte nivelurile maxime admise de zgomot și vibrație pentru populaţie la proiectarea, construcția, reconstrucția și exploatarea obiectivelor comerciale în blocurile locative, sociale, anexate la ele și zonele rezidențiale, adiacente obiectivelor menționate.

Prevederile expuse în prezentul Regulament au scopul de a asigura protecția sănătății, condiţii inofensive de trai, un mediu favorabil şi sănătos de viaţă a populaţiei în cazurile desfășurării activităților de comerț interior de către unitățile comerciale, amplasate în blocurile locative, sociale și pe teritoriul zonei locative a localităților urbane șu rurale.

Normativele propuse au fost preluate din actul național NCM E.02.04:2014 `Protecția contra zgomotului”, care este aprobat și pus în aplicare prin Ordinul Ministerului Agriculturii, Dezvoltării Regionale și Mediului nr.199 din 29.12.2014, publicat la 30.01.2015 în Monitorul Oficial nr.22-28, art.128. Însă aceste normative nu a fost aprobate de Guvern, așa cum prevede art. 216 din Legea cu privire la comerț interior nr.231 din 23.09.2010.

Aprobarea Regulamentului menționat va asigura posibilitatea proiectării, construcției, reconstrucţiei şi exploatării obiectivelor comerciale de către agenții economici și evaluarea riscurilor pentru sănătatea populației de către organele de supraveghere de stat a sănătății publice, bazate pe normativele legale.

**Principalele prevederi şi elemente noi ale proiectului**

În capitolul I al proiectului Regulamentului sînt specificate scopul elaborării actului normativ şi responsabilităţile persoanelor juridice la proiectarea, construcţia, reconstrucţia şi exploatarea obiectivelor de comerț interior.

În capitolul II sînt stabilite parametrii și unitățile de măsurare a zgomotului și vibrației.

În capitolul III sînt specificate actele normative, prin care se efectuează investigațiile instrumentale și evaluarea zgomotului și vibrației în mediul ambiant.

În Anexa nr.1 la prezentul Regulament sînt expuse normativele zgomotului, iar în Anexa nr.2 – normativele vibrației pentru populație la desfășurarea activității de comerț interior.

**Fundamentarea economico-financiară**

Costuri suplimentare din fondurile publice, legate de elaborarea şi implementarea proiectului Regulamentului sanitar nu au fost identificate, deoarece aceste activități sînt realizate în conformitate cu atribuțiile de serviciu al autorilor.

**Elaboratorii proiectului**

Prezentul proiect de Regulament sanitar a fost elaborat de către specialiştii Agenției Naţionale pentru Sănătate Publică în temeiul art. 216 din Legea nr.231 din 23.09.2010, Legii nr.10-XVI din 03.02.2009 şi Planului de acțiuni pentru aa.2017-2018 privind implementarea strategiei de dezvoltare a comerțului interior în Republica Moldova pentru anii 2014-2020 conform anexei nr.3, aprobat prin Hotărîrea Guvernului nr.445 din 16.06.2017.

Aprobarea proiectului de act normativ va contribui la protecţia sănătăţii populaţiei de acţiunea zgomotului și vibrației generate de obiectivele de comerț amplasate în blocurile locative, sociale, atașate la ele și în zonele rezidențiale ale localităților, de asemenea la proiectarea, construcția și exploatarea obiectivelor comerciale de către agenții economici, bazate pe normativele legale.

Secretar de stat Aliona SERBULENCO